悼豆盧策先輩
作者：鮑溶
朝代：唐

paragraphs: 喪車出東門，生時馬無力。
何處入黃泉，嵩高山西北。
室人萬里外，久望君官職。
今與牽衣兒，翻號死消息。
平生江海上，我不空相識。
遠客迷畏途，孤鴻傷一翼。
行將雞黍祭，已是烏鳶食。
勸酒執御郎，行人有哀色。
先悲三尺土，經歲哭不得。
眼前雙雙流，故袂安可拭。
一拜隔千里，生人意何極。
唯有陽春曲，永播清玉德。